Predkladacia správa
k Návrhu rozpočtu Všeobecnej zdravotnej poisťovne, a. s. na rok 2008

Návrh rozpočtu Všeobecnej zdravotnej poisťovne, a. s. (ďalej len „VšZP“) je predkladaný vláde Slovenskej republiky na schválenie v zmysle § 11 ods. 10 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov.

Predkladaný Návrh rozpočtu Všeobecnej zdravotnej poisťovne, a. s. na rok 2008 je spracovaný podľa Príručky na zostavenie návrhu rozpočtu verejnej správy na roky 2008 až 2010 (Finančný spravodajca č.3/2007), a to v rozsahu ekonomickej klasifikácie schválenej opatrením Ministerstva financií SR č. MF/010 175/2004-42 z  8. decembra 2004, ktorým sa ustanovuje druhová, organizačná a ekonomická klasifikácia rozpočtovej klasifikácie (Finančný spravodajca č.14/2004) v znení opatrenia Ministerstva financií SR č. MF /008978/2006-421 z 28. marca 2006 (Finančný spravodajca č.3/2006) a na úrovni skupín funkčnej klasifikácie.

Pri spracovávaní návrhu rozpočtu Všeobecná zdravotná poisťovňa, a. s. rešpektovala príslušné ustanovenia zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov. Návrh rozpočtu bol vypracovaný v súlade s návrhom východísk rozpočtu verejnej správy na roky 2008 až 2010, ktorý bol schválený uznesením vlády SR č. 414 dňa 9. mája 2007.

Predkladaný Návrh rozpočtu Všeobecnej zdravotnej poisťovne, a. s. na rok 2008 je zostavený na podmienky súčasne platnej legislatívy.
	
Návrh rozpočtu vrátane vyhodnotenia medzirezortného pripomienkového konania prerokovalo predstavenstvo na svojom zasadnutí dňa 1. 8. 2007, dozorná rada na svojom zasadnutí dňa 9. 8. 2007 a valné zhromaždenie schválilo návrh rozpočtu na zasadnutí dňa 9. 8. 2007.

Materiál prešiel medzirezortným pripomienkovým konaním a predkladá sa bez rozporu.

	Materiál nemá negatívny finančný, ekonomický, environmentálny vplyv, ani vplyv na zamestnanosť a podnikateľské prostredie. Z uvedeného dôvodu materiál neobsahuje príslušné doložky.